壽俞少宰
作者：汪藻
朝代：宋

paragraphs: 閩海羣仙地，商秋少昊辰。
盡裒山嶽氣，來作廟堂身。
秀拔千尋玉，羣開一角麐。
早年提巨筆，平步歷通津。
當宁欣前席，同時歎絕塵。
鱣堂初簡拔，烏府即騰掀。
旋綜天官要，還躋政路親。
南臺沙磧合，兩省衮衣新。
金鼎功名會，紗籠富貴人。
房籌須杜決，蕭畫賴曹遵。
畎畝家蒙福，圖書日效珍。
百城收唾手，萬事斷垂紳。
皎皎胸中鑑，融融筆底春。
羣工推靖密，舉世服清真。
直宿非箕斗，逢時實渭莘。
帝嘉忠力久，朝羨寵光頻。
申伯詩方續，桓榮賜已陳。
露清龜食息，霜老鶴精神。
永世承元首，中天轉大鈞。
歲留稱壽斚，旬日看車輪。